Tájékoztatás a közpénzekből nyújtott támogatások átláthatóságáról szóló 2007. évi CLXXXI. törvény rendelkezéseiről

Tisztelt Képviselő-testület!

A civil szervezetek támogatása című napirendhez kapcsolódóan tájékoztatnom kell a képviselő-testületet egy idevonatkozó jogszabály rendelkezéseiről.

2008. április 1. napján lépett hatályba a közpénzekből nyújtott támogatások átláthatóságáról szóló  2007. évi CLXXXI. Törvény. (Knyt)  A jogszabály alaposabb tanulmányozása során világossá vált számunkra, hogy a fenti jogszabály rendelkezéseit széles körben ismertté kell tennünk, hiszen az önkormányzat által nyújtott támogatásokra vonatkozóan is lényeges rendelkezéseket tartalmaz.

A törvény célja a közpénzekből finanszírozott minden támogatás átláthatóvá, a nyilvánosság által ellenőrizhetővé tétele. A törvény indokolása szerint elemi nemzeti érdek, hogy az államháztartásból, az Európai Uniótól származó forrásokból és számos nemzetközi megállapodásból juttatott támogatások minden külső befolyástól mentesen kerüljenek kiosztásra.  Sem a döntés előkészítése, sem a döntés meghozatala során nem fordulhat elő, hogy illetéktelen magánérdekek veszélyeztessék a támogatás céljának megvalósulását.  

A törvény hatálya minden olyan államháztartáson kívülre folyósított pénzügyi támogatásról szóló egyedi döntésre kiterjed, amely az államháztartás alrendszereiből – például helyi önkormányzati támogatásokból -, Európai Uniós forrásból, vagy nemzetközi megállapodás alapján finanszírozott egyéb programokból származó kifizetésről szól. 

A törvény rendelkezéseit a támogatásról szóló döntés meghozatalának formájától függetlenül kell alkalmazni, akár pályázati formában, akár pályázati rendszeren kívül – például egyszemélyi, vagy bizottsági mérlegelés alapján – születik meg a támogatás odaítéléséről szóló döntés. Nem tartoznak viszont a törvény hatálya alá a normatív támogatások, amelyek esetében a kifizetés feltételeit, a jogosultak körét részletesen valamely jogszabály rögzíti, és a döntés nem diszkrecionális jogköre sem egy szervezetnek, sem egy testületnek. 

A törvény alkalmazása szempontjából az sem releváns, hogy milyen célra fordíthatóak az odaítélt pénzügyi eszközök, így a törvény hatálya a fejlesztési és beruházási célú támogatások mellett a működési és egyéb célokra fordítható támogatásokra is kiterjed.

A Knyt. a támogatást igénylő kérelmezők/pályázók (a továbbiakban: igénylők) vonatkozásában két speciális alanyi kört különböztet meg:

1.) A támogatás igényléséből és a támogatásból kizárt személyek, szervezetek (Összeférhetetlenek)

Ezen alanyi kör nem nyújthat be a támogatás iránt igényt, nem vehet részt a támogatás nyújtására irányuló eljárásban, és támogatásban sem részesülhet.

Az igénylőnek a támogatási igény benyújtásakor írásban nyilatkoznia kell arról, hogy nem esik a támogatás igénylését és nyújtását kizáró korlátozás alá. Ezen összeférhetetlenségi nyilatkozat hiányában a támogatási igény érvénytelen, és az igénylő részére támogatás nem nyújtható. A támogatási igény érvénytelenségéről, illetve az igénylő kizárásáról a támogatás nyújtására jogosult szerv határozattal dönt. Ha az igénylő kizárására a Knyt. megsértése miatt kerül sor, a döntést hozó szerv a kizárás tényét és az igénylő adatait két év időtartamra a honlapon közzéteszi, kivéve, ha a kizárási okot a döntéshozatalt megelőzően maga az igénylő, vagy az érintettséget megalapozó személy jelenti be.

2.) A támogatás szempontjából érintett személyek, szervezetek

Ezen alanyi kör támogatási igényt nyújthat be, és támogatásban is részesülhet, de csak a speciális közzétételi kötelezettség teljesítése esetén.

Az igénylőnek a támogatási igény benyújtásakor írásban nyilatkoznia kell az érintettséget megalapozó okok esetleges fennállásáról. Az érintettséget megalapozó bármely ok fennállása esetén az igénylő a támogatási igény benyújtásával egyidejűleg, de legkésőbb a támogatási döntésig az azt befogadó szervnél köteles kezdeményezni e körülménynek a honlapon történő közzétételét. Ha az igénylő a közzétételt határidőben nem kezdeményezi, támogatásban nem részesülhet. 

Összeférhetetlen, és ezért nem pályázhat, nem részesülhet támogatásban 

a) aki a pályázati eljárásban döntés-előkészítőként közreműködő, vagy döntéshozó,

b) kizárt közjogi tisztségviselő (pl: kormány tagja, kormánybiztos, államtitkár, regionális fejlesztési tanács elnöke, a regionális fejlesztési tanács által törvény előírása alapján létrehozott társaság vezető tisztségviselői, felügyelő bizottság tagjai, az Ágazati Operatív Programok közreműködő szervezetei vezető tisztségviselői és ellenőrző szervének tagjai),

c) a fenti két pontban meghatározottak közeli hozzátartozója,

d) a fenti három pontban meghatározottak tulajdonában álló gazdasági társaság,

e) olyan gazdasági társaság, alapítvány, társadalmi szervezet, egyház, vagy szakszervezet, illetve ezek önálló jogi személyiséggel rendelkező olyan szervezeti egysége, amelyben az első három pontban írtak alá tartozó személy vezető tisztségviselő, az alapítvány kezelő szervének, szervezetének tagja, tisztségviselője, a társadalmi szervezet, az egyház, vagy a szakszervezet ügyintéző, vagy képviseleti szervének tagja,

f) az a társadalmi szervezet egyház, vagy szakszervezet, amely a pályázat kiírását megelőző öt évben együttműködési megállapodást kötött, vagy tartott fenn Magyarországon bejegyzett párttal, vagy amely a pályázat kiírását megelőző öt évben párttal közös jelöltet állított országgyűlési, európai parlamenti, vagy helyi önkormányzati választásokon, 

g) akinek a részvételből való kizártságának tényét a honlapon közzétették.

Érintettek köre:  

A pályázó

a) a pályázati eljárásban döntés-előkészítőként közreműködő vagy döntést hozó szervnél munkavégzésre irányuló jogviszonyban áll;

b) nem kizárt közjogi tisztségviselő (a köztársasági elnök, az Országgyűlés által választott vagy a köztársasági elnök által kinevezett tisztségviselő, az országgyűlési és az európai parlamenti képviselő, a polgármester, az alpolgármester, a főpolgármester, a főpolgármester-helyettes, a helyi önkormányzati képviselő, a helyi önkormányzat képviselő-testülete bizottságának tagja, a központi államigazgatási szerv – kizárt közjogi tisztségviselők körébe nem tartozó - vezetője és helyettesei, a regionális fejlesztési tanács tagja);

c) az a)-b) pont alá tartozó személy közeli hozzátartozója (a házastárs, az egyeneságbeli rokon, az örökbefogadott, a mostoha- és neveltgyermek, az örökbefogadó-, a mostoha- és a nevelőszülő, valamint a testvér);

d) az a)-c) pontban megjelölt személy tulajdonában álló gazdasági társaság;

e) olyan gazdasági társaság, alapítvány, társadalmi szervezet, egyház vagy szakszervezet, amelyben az a)-c) pont alá tartozó személy vezető tisztségviselő, az alapítvány kezelő szervének, szervezetének tagja, tisztségviselője vagy a társadalmi szervezet ügyintéző vagy képviseleti szervének tagja.
Tekintettel arra, hogy Fácánkertben önkormányzati forrásból számos társadalmi szervezet részesül támogatásban, és az általuk végzett tevékenység, ellátott feladat mind fontos, és továbbra is támogatandó az önkormányzat számára, szükséges számba venni, hogy melyek közülük azok a szervezetek, amelyek vonatkozásában a jogszabályi tilalom fennáll.  

Azon gazdasági társaságok, illetve társadalmi szervezetek, alapítványok esetében, melyeket az önkormányzat támogatni kíván a jövőben, a vezető tisztségviselők, kuratóriumi tagok személyéről hozott döntéseket felül kell vizsgálnunk, és amennyiben szükséges, új döntéseket kell hozni e tárgyban. Azoknál a törvény hatálya alá tartozó gazdasági társaságoknál, alapítványoknál, társadalmi szervezeteknél, amelyek nem önkormányzati tulajdonban állnak, illetve alapítóként nem az önkormányzat szerepel, a jövőben pályázati, valamint támogatási feltételként írjuk elő az összeférhetetlenség és az érintettség tényéről szóló nyilatkozat benyújtását, e körülmények folyamatos vizsgálatát. 

A törvény a kizárási szabályok érvényesülése érdekében a bejelentési  kötelezettség mellett nyilvánosságra hozatali szabályokat is tartalmaz. A jogalkotó szándéka szerint így a közpénzekből finanszírozott minden támogatás átláthatóvá, a nyilvánosság által ellenőrizhetővé válik. Valamennyi pályázatot egy központi honlapon közzé kell tenni a nyertesek és az elnyert összeg megjelölésével, valamint a pályázat teljesítését igazoló beszámolóval együtt.  Tekintettel arra, hogy a közélet tisztaságának és átláthatóságának egyik legeredményesebb eszköze a nyilvánosság, a legteljesebb adatnyilvánosság érdekében a törvény alapján közérdekből nyilvános minden olyan adat, amelyet a támogatási döntés meghozatalának teljes folyamata során a pályázati kiírást előkészítő, a pályázatot kiíró, a támogatási döntést előkészítő és a támogatási döntést meghozó szerv, vagy személy kezel. 

A fentiek alapján számba kell vennünk azokat a civil szervezeteket, melyeket az önkormányzat rendszeresen támogatásban részesít.
Az általunk ismert, fácánkerti székhelyű civil szervezeteket tájékoztattuk a fenti jogszabályi rendelkezésekről. Tekintettel azonban arra, hogy a jogszabály számunkra is számos alkalmazási problémát vetett fel, bizonyára a civil szervezetek is további segítségre szorulnak az értelmezésben. Igyekszünk minden szervezet számára megadni a szükséges tájékoztatást annak érdekében, hogy az önkormányzati támogatásnak, - és esetleg más, a jogszabály hatálya alá tartozó – egyéb támogatásnak ne legyen kizáró oka.
Javasoljuk, hogy a korábbi évek gyakorlatától eltérően az idei évben a költségvetés elfogadásakor csak a támogatási keretről, és a pályázati kiírásról döntsön a képviselő-testület, időt hagyva a szervezeteknek a felkészülésre. 

A hivatal elkészítette a civil támogatási szabályzat tervezetét, melyet véleményezésre megküldtünk a szervezeteknek. 

Az előterjesztés készítéséig egy szervezet sem nyújtott be támogatási igényt. 
Az általunk ismert adatok szerint Fácánkertben szinte az összes szervezet kizárt lenne a pályázati az önkormányzati támogatásból: a Fácánkerti Polgárőr Egyesület, a Fácánkerti Nyugdíjas Klub, a Fácánkert Községért közalapítvány, a Dinamo Allah Futballcsapat. Érintettség miatt nyilatkozattételi és közzétételi kötelezettség terhelné a Fácánkerti Forgatós Egyesületet. 
Hangsúlyozzuk, hogy ez nem azt jelenti, hogy önmagában a tisztségek betöltése összeférhetetlen, hanem azt, hogy egy önkormányzati pályázat esetén nem nyújthatnak be  támogatási igényt, és nem kaphatnak támogatást a fenti szervezetek a jelenleg ismert adataik alapján. 

Mindezekre tekintettel, kérem, hogy a testület jelen ülésen döntsön a pályázati kiírásról, olyan beadási határidő tűzésével, mely alkalmas lehet a helyzet rendezésére, azzal hogy a szervezeteknek a hivatal adjon meg minden segítséget az új eljárási szabályok alkalmazásában.

Ahhoz, hogy a  testület az áprilisi ülésén döntést tudjon hozni, a  hiánypótlásra is időt hagyva, javasolom a beadási  határidőt március 27. napra kitűzni. 

Kérem, hogy a testület vitassa meg az előterjesztést és döntsön az alábbiakról:

a) a közpénzekből nyújtott támogatások átláthatóságáról szóló  2007. évi CLXXXI. törvény (Knyt) rendelkezéseiről szóló fenti tájékoztatásról;

b) a csatolt külön tájékoztatás alapján a civil szervezetek 2008. évi elszámolásának elfogadásáról;

c) a csatolt 2009. évi pályázati kiírásról.

Fácánkert, 2009. február  4.









Dr. Varga Katalin 









  Körjegyző

Határozati javaslat

Tájékoztatás a közpénzekből nyújtott támogatások átláthatóságáról szóló törvényről 
1.) Fácánkert Község Önkormányzatának Képviselő-testülete a közpénzekből nyújtott támogatások átláthatóságáról szóló 2007. évi CLXXXI. törvény rendelkezéseiről szóló tájékoztatást tudomásul veszi.

2.) A képviselő-testület felkéri a polgármestert és a körjegyzőt, hogy a törvény végrehajtása érdekében a szükséges intézkedések megtételéről gondoskodjék.
Felelősök:
Orbán Zsolt polgármester, dr.Varga Katalin körjegyző

Határidő: 
azonnal, illetve folyamatos

Határozati javaslat

Civil szervezetek 2008. évi önkormányzati támogatásának elszámolása

1.) Fácánkert Község Önkormányzatának Képviselő-testülete elfogadja az alábbi fácánkerti székhelyű civil szervezetek 2008. évi önkormányzati támogatásának pénzügyi és szakmai beszámolóját, s ezúton is megköszöni munkájukat: Fácánkert Községért Közalapítvány, Fácánkerti Polgárőr Egyesület, Forgatós Közhasznú Egyesület, . Nyugdíjas Klub, Dinamo Allah futballcsapat

2.) A képviselő-testület  tudomásul veszi a Fácánkerti Polgárőr Egyesület fel nem használt támogatási összegének (36.460.- Ft) visszafizetését az Önkormányzat pénztárába. 
Határozati javaslat

Civil szervezetek 2009. évi önkormányzati támogatásának pályázati kiírása

1.) Fácánkert Község Önkormányzatának Képviselő-testülete a helyi civil szervezetek 2009. évi önkormányzati támogatására pályázatot ír ki az előterjesztéshez csatolt dokumentum szerint.

2.) A képviselő-testület felkéri a Sióagárd-Fácánkert Községek Körjegyzőségének Fácánkerti Irodáját, hogy működjön közre a pályázat kiírásának közzétételében, a pályázatok befogadásában és képviselő-testület elé terjesztésében.

Határidő: a pályázat közzétételéért 2009. február 16.

Felelős: dr. Varga Katalin körjegyző

